Komisijos reglamentas (EB) Nr. 2344/2002
2002 m. gruodžio 18 d.
iš dalies keičiantis Reglamento (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių I, III, V ir VII priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių [1] su paskutiniais pakeitimais, padarytais Komisijos Reglamentu (EB) Nr. 797/2002 [2], ypač į jo 19 straipsnį,
kadangi:
(1) Atsižvelgiant į naujausius pasikeitimus, tekstilės gaminių importo iš trečiųjų šalių bendrosios taisyklės turėtų būti atnaujintos.
(2) Taryba 2002 m. lapkričio 5 d. Sprendimu 2002/877/EB [3] patvirtino Europos bendrijos ir Brazilijos Federacinės Respublikos susitarimą priimant susitarimo memorandumą dėl tekstilės ir aprangos pramonės produktų patekimo į rinką tvarkos pasirašymo Europos bendrijos vardu bei leidimo jį laikinai taikyti.
(3) Komisija Reglamentu (EB) Nr. 475/2002 [4] sustabdė dvigubos patikros taikymą vienam Ukrainos kilmės tekstilės produktui.
(4) Buvo padaryti tam tikri Kombinuotosios nomenklatūros kodų pakeitimai, atsižvelgiant į Suderintos sistemos nomenklatūros, pridėtos prie Pasaulio muitinių organizacijos konvencijos, pakeitimus. Šie pakeitimai taip pat turi įtakos ir tam tikriems Reglamento (EEB) Nr. 3030/93 I priede pateiktiems kodams.
(5) Siekiant aiškumo, tam tikri Reglamento (EEB) Nr. 3030/93 priedai turėtų būti visiškai pakeisti.
(6) Todėl Reglamentas (EEB) Nr. 3030/93 turėtų būti iš dalies atitinkamai pakeistas.
(7) Siekiant užtikrinti, kad Bendrija laikytųsi savo tarptautinių įsipareigojimų, šiame reglamente numatytos priemonės turėtų būti taikomos nuo 2003 m. sausio 1 d.
(8) Šiame reglamente numatytos priemonės atitinka Tekstilės komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3030/93 iš dalies keičiamas taip:
a) I, V ir VII priedai pakeičiami tekstais, pateiktais šio reglamento priede;
b) III priedas pakeičiamas tekstu, nurodytu šio reglamento priede.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2003 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gruodžio 18 d.